**Iubire parfumată**

*MarianP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubire parfumată

Vanilii presate-ntre scoarţe de gânduri

Trimit către ochi amintiri vernisate

De-arome plutinde printre zecile rânduri

De flori cu parfum răsărite în noapte.

Se simte pudrată memoria pernei

Cu fibra dulceagă din lemn de santal,

Și-mprăștie iarbă cu mirosul lucernei

Din părul tău suplu ca umbra pe-un val.

Cu vrajă din lună storc lavandă în valuri

Și cu apa iubirii nasc pomezi lucitoare,

Îţi descopăr fiinţa dar te-acopăr cu șaluri

Din sărut cu cacao și cu mentă din floare.

La streașina nopţii agăţ fructe de mango

Să alunece-n geamuri dorinţe-n balsam,

Chiparosul din vis te invită la tango

Și-n minutul de foc în parfum te pierdeam.

Bergamote și degete cu unghii în piele

Te întorc pe faţete de piatră de jad,

De la umerii goi spre sâni dau cu stele

Și te suflu cu mosc când veșmintele-ţi cad.

Cu așchii de cedru prind boboc de papaya

Acolo, pe spate, între coapse și vise,

Mareea se-aprinde și eu sting vâlvătaia

Cu vapori de magnolii și atingeri promise.

În noaptea ce râde te absorb în seducţii

Și te spăl de confuzii cu voal din praline,

Când te văd dezvelită un milion de percuţii

Din inima mea se îndreaptă spre tine.

Mi-ai scris când dormeam, cu chilli iuţit,

Că noaptea ce fuse miroase-a-nceput...

Pergamentul suspină cu lămâie-mpletit,

Ai spus că revii și-ai plecat c-un sărut...

Marian Puscasiu

Mai 2015